Լուրեր (հեռուստասերիալ, ԱՄՆ)

«Լուրեր» (), ամերիկյան դրամատիկական հեռուստասերիալ հորինված մալուխային հեռուստաալիքի լրատվական բաժնի աշխատանքի մասին։ Գաղափարի հեղինակը Ահարոն Սորկինն է։ Գլխավոր դերակատարն է Ջեֆ Դենիելսը։ Պիլոտային շարքի ռեժիսորն է Գրեգ Մոտտոլան։ Պրեմիերան կայացել է 2012 թվականի հունիսի 24-ին, HBO ալիքով։ Սերիալը երկարացվել է երկրորդ եթերաշրջանի համար, որի առաջին սերիան թողարկվել է 2013 թվականի հուլիսին։ 2013 թվականի սեպտեմբերի 3-ին HBO-ն երկարացրել է սերիալը երրորդ եթերաշրջանի համար, որը դարձել է վերջինը։

Սյուժե 
Սերիալը պատմում է մտացածին լրատվական «ACN» հեռուստաալիքի (Atlantis Cable News) աշխատակիցների աշխատանքային առօրյայի մասին։

Ուիլ Մաքևոյը երեկոյան նորությունների հայտնի հեռուստահաղորդավար է, բայց նրա շեֆը՝ Չառլի Սքիները, որոշում է, որ նորությունների շոուն պետք է թարմացվի։ Սքիները որպես գործադիր պրոդյուսեր հրավիրում է փորձառու լրագրող ՄաքՔենզի ՄաքՀեյլին, որն իր հետ բերում է իր թիմի մի քանի անդամների, որոնց հետ լրատվական ռեպորտաժներ է արել Իրաքից։ ՄաքՔենզին մտադիր է նոր «անկեղծ» շոու անել՝ առանց նայելու ժողովրդականության վարկանիշներին, և Սքիներն այդ հարցում աջակցում է նրան։ Առաջին թողարկումները հաջող են ընթանում, բայց երբ Մաքևոյը հաղորդումներում կտրուկ հարձակումներ է անում որոշ քաղաքական կուսակցությունների ուղղությամբ, հեռուստադիտողների վարկանիշները սկսում են ընկնել, իսկ հեռուստաալիքի ղեկավարությունը՝ կասկածել Սքիների և ՄաքՀեյլի որդեգրած ուղղությանը։

Նախկինում Մաքևոյը և ՄաքՀեյլը սերտ հարաբերություններ են ունեցել, սակայն նրանք բաժանվել են։ Դա ազդում է նրանց ներկա հարաբերությունների վրա։

Շատ նորություններ, որոնք լուսաբանվում են հորինված «ACN» ալիքով, իրական իրադարձություններ են։ Այսպես, առաջին եթերաշրջանում «Ուիլ Մաքևոյի հետ նորություններում» պատմվում է Մեքսիկական ծոցում «Deepwater Horizon» նավթային պլատֆորմի պայթյունի մասին, ինչպես նաև, ներկայացվում են այսպես կոչված, թեյախմության շարժումը, ԱՄՆ-ի պետական պարտքի աճը, Ուսամա բեն Լադենի սպանությունը, խռովությունները Եգիպտոսում։ Երկրորդ եթերաշրջանում ցուցադրվում են այնպիսի իրադարձություններ, ինչպիսիք են Գրավիր Ուոլ Սթրիթը արշավը, փրայմերիզը և նախընտրական մրցավազքը, 2001 թվականի սեպտեմբերի 11-ի ահաբեկչությունների տարելիցը։

Դերերում

Հիմնական կազմ 
 Ջեֆ Դենիելս՝ Ուիլ Մաքևոյ
 Էմիլի Մորտիմեր՝ ՄաքՔենզի ՄաքՀեյլ
 Ջոն Գալահեր կրտսեր՝ Ջիմ Հարփեր
 Էլիսոն Փիլ՝ Մեգգի Ջորդան
 Թոմաս Սադոսկի՝ Դոն Կիֆեր
 Դև Պատել՝ Նիլ Սեմփեթ
 Օլիվիա Մանն՝ Սլոուն Սեբիթ
 Սեմ Ուոթերստոն՝ Չառլի Սքիներ

Երկրորդական կազմ 
 Ջեյն Ֆոնդա՝ Լեոնա Լենսինգ
 Քրիս Մեսինա՝ Ռիզ Լենսինգ
 Հոուփ Դևիս՝ Նինա Հովարդ
 Մարգարետ Ջադսոն՝ Թես Ուեսթին
 Թերի Քրուզ՝ Լոնի Չյորչ
 Ռայլի Վոուլկել՝ Ջեննա Ջոնսոն

Քննադատություն և վարկանիշներ 
Պիլոտային դրվագը հեռուստաքննադատների կողմից ստացել է ոչ միանշանակ արձագանքներ։ «Metacritic» կայքում առաջին սերիայի վարկանիշը 100 միավորից կազմել է 57՝ հիմնված 31 արձագանքի վրա, հեռուստատեսային լսարանի թվաքանակը կազմել է 2,14 միլիոն մարդ։ Առաջին եթերաշրջանի եզրափակիչ սերիան սկզբնապես նայել է 2,3 միլիոն հեռուստադիտող։

Ծանոթագրություններ

Արտաքին հղումներ 
 Պաշտոնական կայք 

HBO-ի բնօրինակ ծրագրեր
Ամերիկյան դրամա հեռուստասերիալներ
2012 հեռուստասերիալներ
Անգլերեն հեռուստասերիալներ
2010-ականների ամերիկյան հեռուստասերիալներ
2010-ականների ամերիկյան դրամա հեռուստասերիալներ